**Vážená pani ministerka,**

**Vážený pán splnomocnenec vlády.**

**Vážené dámy, Vážení páni,**

priznám sa, je to trochu zvláštny pocit, stáť tu dnes pred Vami, reprezentantmi občianskeho sektora a prihovárať sa Vám z pozície prezidentky Slovenskej republiky.

Vyše 19 rokov som pôsobila v občianskych iniciatívach a mimovládnych organizáciách. Mala som možnosť spoznať svet dobrovoľníctva, sociálnych služieb, participácie verejnosti na rozhodovaní, ale aj svet filantropie a expertných think tankov. Boli to mimoriadne cenné skúsenosti, na ktoré pravidelne nadväzujem a ktoré zúžitkovávam dodnes. Je príjemné vidieť tu medzi vami mojich kolegov, ľudí, ktorých si vážim a ktorých názory rešpektujem.

Stretli ste sa tu, na konferencii Orbis Civitates – ďalšej z radu tzv. Stupavských konferencií – aby ste spoločne diskutovali o stave našej občianskej spoločnosti a o výzvach, ktoré pred nami stoja. Dovoľte mi pozdielať s Vami zopár myšlienok k tejto téme.

Stretávame sa v dobe, keď je celá naša spoločnosť – politická aj občianska – konfrontovaná správami o tom, ako na Slovensku zlyhávala spravodlivosť. Keď je naša spoločnosť nad mieru rozdelená kultúrno-etickými otázkami a keď sa neznášanlivosť stáva bežnou súčasťou našej politickej komunikácie a, žiaľ, aj predvolebného boja.

Stretávame sa v situácii, keď všetci – občania, politici, občianska spoločnosť, aj ja osobne musíme hľadať spôsob, ako pomôcť spravodlivosti, ako udržať právny štát, ako byť pre demokraciu a Slovensko čo najužitočnejší.

Sledujúc trendy, medzinárodné dianie, ale aj udalosti v našom regióne, som rada, že môžem skonštatovať, že na Slovensku máme doposiaľ stabilný legislatívny a finančný rámec platný pre občianske organizácie, živú a rozmanitú občiansku spoločnosť a vo všetkých oblastiach života spoločnosti aktívnych dobrovoľníkov.

Som rada, že aj napriek silnejúcim útokom konšpiračných médií a politických extrémistov stále môžem reprezentovať Slovensko, ktoré sa hlási k otvorenému vládnutiu a občianskej participácii. V porovnaní so zahraničím sa u nás nezmenšuje priestor pre existenciu a činnosť mimovládnych organizácií, zásadne sa nezvyšuje ich administratívna záťaž, ani nedochádza k obmedzovaniu ich finančných zdrojov.

Legislatívne zmeny – ako bolo napríklad prijatie zákona o registri mimovládnych neziskových organizácií – zvyšujú transparentnosť občianskeho sektora, zlepšujú prístup verejnosti k informáciám, a pritom nepredstavujú pre slobodný občiansky sektor riziko. Sledujúc, čo sa deje vo svete i okolo nás – to nie je vôbec málo.

Aj napriek tomu, že si stále držíme pomerne vysoký legislatívny štandard v tejto oblasti, so znepokojením sledujem, ako sa niektoré populistické a extrémistické sily opakovane snažia v parlamente presadiť legislatívne zmeny, s cieľom zastrašiť aktívnych občanov a obmedziť činnosť slobodných občianskych iniciatív a organizácií.

Slobodný a nezávislý občiansky sektor považujem za jeden zo základných pilierov našej spoločnosti a ako prezidentka Slovenskej republiky chcem jasne deklarovať, že slobodnú občiansku spoločnosť budem chrániť a nikdy nepodporím zmeny, ktoré by ju ohrozovali alebo negatívne menili právny rámec jej fungovania.

So znepokojením sledujem mediálne útoky na niektorých stabilných donorov občianskej spoločnosti a vytváranie fiktívneho problému s financovaním časti aktivít občianskeho sektora zo zahraničia.

Na druhej strane som veľmi rada, keď vidím, ako úspešne sa u nás rozvíja individuálny fundraising a ako efektívne vedia rôzne pozitívne projekty získavať finančné prostriedky prostredníctvom moderných crowdfundingových zbierok. V neposlednom rade – mám radosť, ako sa čoraz viac právnických i fyzických osôb zapája do asignácie 2 percent zo zaplatenej dane a asignovaná suma z roka na rok rastie.

Zaznamenávam však niektoré negatívne signály – aj priamo od vás... Evidujem sťažnosti na prílišnú byrokraciu, nejasnosti ohľadom pravidiel čerpania a nakladania s prostriedkami EU a štátu. Zaznamenávam veľmi znepokojivé informácie o diskriminácii niektorých žiadateľov v rámci existujúcich grantových a dotačných schém. Chcem Vás uistiť, že sa o tieto problémy zaujímam a budem sa na ne informovať u príslušných ministrov či iných predstaviteľov štátnej správy a samospráv.

Zaznamenávam ale aj osobné a veľmi nevyberané útoky na vás, ktorí sa zasadzujete za dodržiavanie ľudských práv, za právny štát a prinavrátenie spravodlivosti. Na vás, ktorí sa zasadzujete o ochranu prírody a krajiny, ktorí suplujete štát v oblastiach, kde zlyháva – v sociálnych veciach, v starostlivosti o deti, seniorov alebo o ohrozené a znevýhodnené skupiny ľudí. Chcem, aby ste vedeli, že budem stáť za vami, bez ohľadu na to, z ktorej strany takéto útoky prichádzajú.

Vážené dámy, vážení páni,

moderná história nás učí, že každá doba útlaku sa na Slovensku prejavovala zákazmi spolkov a obmedzovaním činnosti slobodnej občianskej spoločnosti. Preto za jednu z hlavných výziev do budúcnosti považujem, aby sme udržali pomerne vysoký štandard tak legislatívneho, ako aj finančného prostredia, v ktorom dnes občianske iniciatívy a organizácie pôsobia.

Niektorí hovoria, že nás v budúcnosti čaká zápas o charakter štátu, o udržanie slobody a demokracie. Som presvedčená, že ten zápas nie je otázkou budúcnosti, ale našej každodennej prítomnosti – zvádzame ho každý jeden deň.

V prvej línii tohto zápasu sú demokraticky a zodpovedne zmýšľajúci občania, ich demokratické politické strany, nezávislé médiá a slobodná občianska spoločnosť. Len pokiaľ budú tieto piliere demokracie silné a stabilné – bude silné a stabilné aj naše Slovensko.

A o to nám všetkým ide. Zvládneme to!